Sikkerhetsstyrkene banket opp nakne Saber - sier selv de hjalp ham
En oppsiktsvekkende video filmet av nyhetsbyrået AP under demonstrasjonene den 1. februar viser en avkledd mann som blir banket opp i Kairo av sikkerhetsstyrkene. Den nakne mannen på videoen er Hammada Saber (48). Nå hevder han at sikkerhetsstyrkene hjalp ham med å unnslippe demonstrantene.- Jeg sto et par minutter og så på at flere mennesker løp avgårde mot en stor gate. Men så begynte de å løpe mot den smale gaten jeg befant meg i, og da ble jeg skrekkslagen. Etter to eller tre minutter ble jeg truffet i leggen av en kule, men det er vanskelig å si om det var skarp ammunisjon eller blankskudd, sier Saber i et intervju med statlig egyptisk TV. Han legger til at kulen kom fra der hvor demonstrantene befant seg.Intervjueren spør så om han mener at det var demonstrantene som angrep, svar Saber følgende: - Ja, det er det jeg mener. De kledde meg naken. Kanskje lette de etter penger i lommene mine, før en eller annen ropte at jeg ikke var en soldat og at de var i ferd med å drepe meg.Ifølge Saber er det på dette tidspunktet at soldatene nærmet seg han. Han forteller at han var redd i starten, og at han løp avgårde fordi han var redd for å bli fengslet. Da slo soldatene ham fordi han ikke ville bli med. - Jeg sverger til Gud på at det var dette som skjedde, legger han til.Albrecht Hofheinz er førsteamanuensis ved Universitet i Oslo og har spesialisert seg på Midtøsten. Han ser for seg følgende scenario. - Hammada Saber får et skudd i leggen, faller, og så er det med en gang mange demonstranter rundt ham som tar av buksa for å undersøke leggen. Men det er kaos, skuddene fortsetter og sikkerhetsstyrkene nærmer seg. Da løper folk vekk, og sikkerhetsstyrkene finner en avkledd person og banker løs på ham slik de gjør med andre demonstranter som befinner seg i nærheten, sier Hofheinz til VG Nett, og fortsetter:Han har selv sett videoen, og skjønte i starten ikke hvordan Saber kunne si at styrkene hjalp ham. Han tror imidlertid ikke at 48-åringen lyver. - Jeg tror ikke at han lyver, men at det var slik han opplevde situasjonen. Samtidig fremstiller han saken slik at han ikke legger for mye skyld på soldatene. Han er nemlig, slik de fleste egypterne, grunnleggende redd for overgrep fra sikkerhetsstyrkene.Hofheinz mener det er et stort problem at sikkerhetsstyrkene ikke har blitt reformert. - Stadig vekk ser vi at sikkerhetsstyrkene banker opp folk brutalt, og det er de samme gamle strukturene som herjer i innenriksdepartementet. Slike hendelser er bare å forvente så lenge en reform uteblir, sier han.Lørdag kveld innrømmet Det egyptiske innenriksdepartementet at det var sikkerhetsstyrkene som banket opp Hammada Saber via sin Facebook-side. Behandlingen han får på politihospitalet er en form for erstatning og skal være med på å gi ham æren tilbake, skriver de i en melding.President Mohamed Mursis administrasjon har i etterkant lovet å etterforske hendelsen. Den siste tiden har Egypt opplevd den voldeligste perioden i Mursis syv måneder som regent, og opposisjonen krever hans avgang. Siden 25. februar har nesten 60 mennesker omkommet i opptøyer. Blant annet ble 22 mennesker drept i opptøyene som fulgte etter at 21 personer ble dømt til døden for tribunevolden i Port Said i fjor.
Først ble han banket opp av egyptiske sikkerhetsstyrker. Nå sier Hammada Saber at styrkene hjalp han. - Han er trolig redd for å bli utsatt for overgrep, tror Midtøsten-ekspert.